ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Министъра на Финансите

на РЕПУБЛИКА БЪЛГАРИЯ

**ВЪПРОС**

от Петър Владиславов Славов,

народeн представител от ПГ на „Реформаторския блок“

На основание чл.90, ал. 1 от Конституцията на Република България и чл.92, ал.1 ПОДНС внасям въпрос

ОТНОСНО: ***Кандидатстване и очаквана дата на присъединяване към Европейския банков съюз.***

**УВАЖАЕМИ ГОСПОДИН МИНИСТЪР,**

След банковата криза в средата на 2014г., последвалия фалит на КТБ и отстраняване от длъжност на подуправителя на БНБ, отговорен за „Банков надзор”, стана ясно, че съществуващите механизми за надзор над банковия сектор в България далеч не са перфектни и в някои отношения имат пропуски.

С цел преодоляване на тези проблеми и гарантиране на стабилността на банковата система, управляващото мнозинство записа в Програмната декларация за управление на правителството намерението, страната да се присъедини в кратки срокове към Европейския банков съюз.

Освен завишен контрол чрез Единния надзорен механизъм, по този начин България ще получи достъп и до Единния фонд за преструктуриране на ЕС, откъдето би могла да ползва ликвидна подкрепа в кризисна ситуация в банковия сектор.

Независимо от редица ползи, които могат да се очакват от членството ни в Европейския банков съюз, в редица медии в началото на м.февруари се тиражира новина от ‘високопоставени източници’ в МФ, че този процес ще бъде отложен по неясни причини за неопределено време.

В тази връзка,

**Уважаеми г-н Министър,**

Моля да отговорите на следния въпрос: **В какъв срок предвиждате страната ни да кандидатства за членство в Европейския банков съюз, респективно може да се очаква механизмите на ЕБС, в това число и Единния банков надзор, да бъдат въведени по отношение на банковия сектор в Р България и ако считате, че са налице причини за отлагане на горното-кои са те?**

София, 04.02.2015г.

 **Петър Славов,**

народен представител